b"\n_START_ARTICLE_\nEdifici de la Casa Cremada\n_START_SECTION_\nDescripci\xc3\xb3\n_START_PARAGRAPH_\nConjunt format per dues construccions diferenciades: a tramuntana s'observa la part antiga de l'edifici i a migdia hi ha diferents estances afegides posteriorment. Aquesta posterioritat vindria donada per la forma d'adossar-s'hi, pel gruix dels murs i per la t\xc3\xa8cnica constructiva dels murs. En conjunt, les estances conservades formen un edifici de planta quadrangular._NEWLINE_La part m\xc3\xa9s antiga est\xc3\xa0 coberta de vegetaci\xc3\xb3 que amaga gaireb\xc3\xa9 totes les parets. \xc3\x89s un edifici de planta rectangular que fa 12 m, eix EW, per 3,80 mides exteriors. S'observa una \xc3\xbanica porta, d'1,17 m de llum, de la qual es conserven els muntants, i que es localitza a la meitat de llevant del mur sud. El gruix dels murs \xc3\xa9s for\xc3\xa7a uniforme, uns 75 cm. Els murs es conserven amb una al\xc3\xa7ada m\xc3\xa0xima d'1,5 m, al costat de ponent. L'espai interior de l'edifici \xc3\xa9s ple d'enderrocs per la qual cosa no se'n pot determinar la distribuci\xc3\xb3._NEWLINE_Els murs estan constru\xc3\xafts amb pedres (esquist i quarsita) sense treballar, lligades amb fang. Les pedres es disposen i formen filades seguides. Encara que l'opus spicatum ben mercat hi \xc3\xa9s present, dominen les filades de pedra inclinades en un sol sentit, com de mitja espiga. Els angles de la construcci\xc3\xb3 estan fets amb lloses llargues col\xc2\xb7locades, en la mesura que ha estat possible, de llarg i de trav\xc3\xa9s._NEWLINE_El gruix de les parets i l'amplada de l'edifici fan possible que l'edifici hagu\xc3\xa9s estat coberta amb volta, encara que aix\xc3\xb2 no es pot afirmar amb rotunditat, ja que no n'ha quedat cap indici._NEWLINE_Al costat de migdia de l'edifici antic s'hi afegeixen uns cossos, pel que sembla organitzats a banda i banda de la porta d'aquest edifici._NEWLINE_Actualment, aquesta zona est\xc3\xa0 neta de vegetaci\xc3\xb3 i queden a la vista gran part de les parets que la formen. A llevant s'ha identificat amb claredat una estan\xc3\xa7a de planta trapezo\xc3\xafdal amb l'entrada oberta al costat de ponent, en un punt on el mur est\xc3\xa0 molt destru\xc3\xaft. En aquest sector de l'edifici les parets s\xc3\xb3n fetes amb pedra de granit de petites mides lligades amb fang. En aquest cas, per\xc3\xb2, les lloses estan disposades planeres, molt ben ajustades, disposades sense cap ordre. L'espiga \xc3\xa9s inexistent aix\xc3\xad com les filades de pedres inclinades en un sentit. S'observen alguns encaixos o forats de forma quadrada relacionats amb el proc\xc3\xa9s de construcci\xc3\xb3. El gruix dels murs \xc3\xa9s d'uns 60m, i la part conservada amb m\xc3\xa9s al\xc3\xa7ada no supera el 1,50m._NEWLINE_Altres restes es localitzen a prop de la porta de la part m\xc3\xa9s antiga i a tocar l'angle SW de la mateixa. S\xc3\xb3n parets molt destru\xc3\xafdes que no permeten definir la planta de les possible estances.\n_START_SECTION_\nHist\xc3\xb2ria\n_START_PARAGRAPH_\nAquestes restes es podrien correspondre amb una antiga esgl\xc3\xa9sia rural d'\xc3\xa8poca medieval._NEWLINE_La seva localitzaci\xc3\xb3 al paratge de la Casa Cremada podria ser una perviv\xc3\xa8ncia de les connotacions culturals de l'\xc3\xa0rea des d'\xc3\xa8poca prehist\xc3\xb2rica."